ठाणे : टाळेबंदीमुळे गेल्या सहा आठवडय़ांपासून ठप्प झालेली कोपरी उड्डाणपूल, वडाळा-कासारवडवली आणि ठाणे-भिवंडी-कल्याण या मेट्रो प्रकल्पांच्या उभारणीच्या कामांना सोमवारपासून पुन्हा सुरुवात झाली. कामगारांच्या सुरक्षेची पुरेशी खबरदारी घेऊन आणि सामाजिक अंतराचे भान ठेवून ही कामे करावी लागणार आहेत. ही कामे सुरू झाली असली तरी, त्यांच्या पूर्ततेसाठी यापूर्वी निश्चित केलेली मुदत गाठणे मुंबई महानगर प्रदेश विकास प्राधिकरणाला (एमएमआरडीए) कठीण जाणार आहे.

पूर्व द्रुतगती मार्गावर ठाणे-मुंबईदरम्यानच्या वाहतुकीसाठी कोपरी पूल अतिशय महत्त्वाचा मानला जातो. मात्र वाढत्या वाहनसंख्येच्या तुलनेत हा पूल अरुंद ठरू लागल्याने गेल्या काही वर्षांपासून तो वाहतूक कोंडीचे ठिकाण बनला होता. याची दखल घेऊन एमएमआरडीएने या पुलाचे रुंदीकरण करण्याचे काम सुरू केले होते. येथे एक अतिरिक्त मार्गिका तयार करण्याचे कामही सुरू करण्यात आले. मात्र करोनाचा प्रादुर्भाव वाढू नये, यासाठी केंद्र आणि राज्य सरकारने टाळेबंदी लागू केल्याने हे काम महिनाभरापेक्षाही अधिक काळापासून बंद आहे. त्याचप्रमाणे ठाणे जिल्ह्यातील विविध शहरांतर्गत वाहतुकीसाठी चांगला पर्याय ठरणाऱ्या वडाळा-कासारवडवली आणि ठाणे-भिवंडी-कल्याण या दोन्ही मेट्रोमार्गाच्या कामांनाही खीळ बसली होती.

टाळेबंदीच्या पहिल्या टप्प्यातील २१ दिवस संपल्यानंतर मात्र एमएमआरडीएने या प्रकल्पांची कामे पुन्हा सुरू केली आहेत. सोमवारपासून या प्रकल्पाच्या कामांना सुरुवात झाल्याचे एमएमआरडीएकडून स्पष्ट करण्यात आले. टाळेबंदीच्या काळात सरकारने जिल्ह्य़ाच्या सीमाबंदी कायम ठेवल्या असल्याने शहरांतील रस्त्यावर अत्यंत तुरळक गर्दी पाहायला मिळत आहे. पूर्वी वाहनांच्या वर्दळीमुळे ही कामे करण्यात अनेक अडचणी येत होत्या. तसेच वाहतूक कोंडीची समस्याही भेडसावत होती. मात्र सध्या वाहनांची वर्दळ अतिशय कमी असल्याने रखडलेली कामे लवकरात लवकर पूर्ण करण्यात येणार असल्याचे एमएमआरडीएकडून सांगण्यात येत आहे.

First Published on April 21, 2020 3:02 am